31994D0275
L 117/41
JURNALUL OFÍCIAL AL UNIUNII EUROPENE
DECIZIA COMISIEI
din 18 aprilie 1994
privind recunoașterea vaccinurilor antirabice
(94/275/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute în anexa A punctul I la Directiva 90/425/CEE (1), în special articolul 10 alineatul (2) litera (a) a treia liniuță și alineatul (3) litera (b) punctul (i),
întrucât se impune recunoașterea vaccinurilor antirabice care se pot folosi la câinii și pisicile care fac obiectul schimburilor între statele membre, la câinii și pisicile cu o vârstă de peste trei luni și destinate schimburilor între statele membre, precum și la câinii și pisicile destinate introducerii pe piața în Irlanda și Regatul Unit, dar care nu provin din aceste două țări;
întrucât, în temeiul articolului 10 alineatul (2) litera (a) a treia liniuță și alineatul (3) litera (b) punctul (i), vaccinurile trebuie să fie vaccinuri inactivate, cu cel puțin o unitate antigenică internațională (norma OMS) măsurată conform testului de activitate după metoda descrisă în Farmacopeea Europeană;
întrucât, pentru ca aceste vaccinuri să fie recunoscute la nivel comunitar, este necesar de asemenea să se stabilească norme referitoare la fabricarea lor și, în această privință, este necesar să ne referim la protocoalele descrise în monografia pertinentă Farmacopeea Europeană;
întrucât măsurile prevăzute în prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
Vaccinurile recunoscute la nivel comunitar sunt cele fabricate în conformitate cu protocoalele definite în monografia Farmacopeea Europeană despre vaccinum rabiei inactivatum ad usum veterinarium [vaccin antirabic (inactivat) pentru uz veterinar].
Articolul 2
Prezenta decizie se adresează statelor membre.
Adoptată la Bruxelles, 18 aprilie 1994.